En billion syngende sikader inntar delstater i USA
De bråkete småkrypene kommer til å herje flere områder i seks uker før de dør. Neste gang det skjer, er i år 2245.  I år kommer en veldig bråkete affære til deler av USA. Nei, denne gangen er det ikke snakk om presidentvalget, men et langt mer sjeldent fenomen.  Vi hører dem ofte på film, i scener med øde landskap eller skumringstid. Syngende sikader, en slags forvokst gresshoppe. De er blant verdens mest bråkete insekter.  I år kommer to arter av sikader til å klekke samtidig, og i noen områder finner du begge disse artene. Hva er resultatet? En skikkelig irriterende insektfest som varer i seks uker.  Fenomenet starter i april. Da begynner de uferdige sikadene, også kalt nymfer, å titte frem fra jorden. Etter noen dager begynner summingen. Det er lyden av han-sikadene som er på sjekkeren. De kaller på potensielle maker. Dobbel dose insekthorder De to artene har en syklus på henholdsvis 17 og 13 år. Da ligger de som nymfer i jorden. En sjelden gang har disse en såkalt dobbel fremvekst. Altså at de kommer opp fra bakken samme år. Det skriver Reuters.  Sist gang dette skjedde i USA var Thomas Jefferson president, i 1803. Og så er det 221 år til neste gang.  – Ingen som lever i dag vil oppleve dette igjen, sier Floyd W. Shockley til The New York Times. Han er entomolog og samlingssjef ved Smithsonian National Museum of Natural History. De to sikadeartene kommer i store horder til et område som strekker seg over 16 ulike stater. Men det er bare ett sted de kommer til å overlappe. Det er i et lite område sentralt i delstaten Illinois.  Snøskuffer med insekt Det er estimert at en billion sikader – altså tusen milliarder dyr – skal kose seg i områder med skog.  For å illustrere hvor utrolig mange insekter dette er, kan man se for seg at man stilte opp sikadene etter hverandre.  – Det sikade-toget ville nådd Månen og tilbake 33 ganger, sier han til avisen.  Du tenker kanskje at dette med lyden er litt overdrevet? Vi har tross alt gresshopper her i Norge også. Vel, symfonien av disse sikadene kan bli høyere enn lyden av et fly. Det skriver The New York Times. Etter par-syngingen har lykkes, og sikadene har parret seg, dør hannene. Hunnene dør også, men ikke før de har lagt eggene, som etter hvert havner på bakken og starter en ny syklus for det høylytte insektet.  Ikke bare er de til bry i levende live, de kan også skape litt arbeid når sangen stilner. I en sikade-invasjon i 1990 var det visstnok historier om folk i Chicago som måtte bruke snøskuffer for å rydde gangfeltene for døde sikader.  De etterlater også en uforglemmelig vond lukt når de dør.  Men nok negativitet. De biter eller stikker ikke, og de fungerer som naturlige tregartnere.  Hullene de etterlater seg lufter jorden og tillater regnvann å komme under jorden og gi næring til røttene i varme sommermåneder.
I april starter en svært bråkete periode i flere amerikanske delstater, hvor det er ventet at sikader vil klekke i enorme mengder.  To arter vil «klekke» samtidig, sist gang dette skjedde var i 1803. Neste gang er i 2245. Til tross for bråk, døde insekter og vond lukt, så er sikader naturlige tregartnere og bidrar til å lufte jorden.